text: Kolonihavehus nedbrændt efter påsat brand
  03 november 2011 kl. 07.49
  Et kolonihavehus nedbrændte i nat på Nordmarken i Horsens. Politiet mener, at branden er påsat.
  Det siger vicepolitikommissær Allan Munkholm fra lokalpolitiet i Horsens til TV SYD. 
  Horsens Brand og Redning fik alarmen klokken 3.24 og kolonihavehuset stod ikke til at redde.
  Torsdag formiddag er politiet i gang med brandtekniske undersøgelser på brandstedet.
  - Vi arbejder ud fra en teori om at branden er påsat. Der er ikke indlagt strøm i huset, så det kan ikke være en fejl i de elektriske installationer, siger vicepolitikomissær Allan Munkholm.
  Kolonihavehuset var ubeboet og derfor var ingen mennesker i fare ved branden.
  